DA Den Europæiske Unions Tidende C 108/15

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2009/C 108/10

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen

ENHEDSDOKUMENT

RÅDETS FORORDNING (EF) Nr. 510/2006

»FORMAGGIO DI FOSSA DI SOGLIANO«

EF-nr.: IT-PDO-0005-0580-22.12.2006

BGB ( ) BOB ( X )

1. Produktets navn:

»Formaggio di Fossa di Sogliano«

2. Medlemsstat eller tredjeland:

Italien

3. Beskrivelse af landbrugsproduktet eller fødevaren:

3.1. Produkttype (jf. bilag II):

Kategori 1.3. Oste

3.2. Beskrivelse af produktet med betegnelsen »Formaggio di Fossa di Sogliano«:

Når osten med den beskyttede oprindelsesbetegnelse »Formaggio di Fossa di Sogliano« bringes i handelen, har den følgende kendetegn. Farven på det endelige produkts ydre er fra elfenbensgul til ravgul.

Når modningsperioden for »Formaggio di Fossa di Sogliano« BOB er slut, varierer vægten på den enkelte ost mellem 500 gram (femhundrede) til 1 900 gram (ettusindenihundrede). Osten har en uregelmæssig form med rundinger og fordybninger. Dens overflade er overvejende fugtig og fed. Den kan undertiden være dækket af fedt og skimmel, der let kan skrabes af. Tilstedeværelsen af små revnedannelser og undertiden mere eller mindre markerede okkergule pletter på overfladen hører også til produktets karakteristiske kendetegn. Produktet har ingen eller kun ringe skorpedannelse. Ostemassen har en halvhård konsistens, smuldrer let og har en ravhvid eller let strågul farve. Lugten er karakteristisk og vedvarende, undertiden intens, rig på aromaer, der minder om skovbund med antydning af skimmel- og trøffellugt.

Smagen varierer alt efter den modnede osts sammensætning og udviser følgende kendetegn:

— ost af fåremælk har en aromatisk, delikat, intens og behagelig smag, der er let pikant i større eller mindre grad

— ost af komælk er mild og delikat, moderat saltet og syrlig og en anelse bitter

— blandet ost har en behagelig og velafbalanceret smag, der er såvel krydret som sød med antydning af bitter.

På »Formaggio di Fossa di Sogliano« BOB er der ingen tydelig forskel mellem ostemasse og skorpe, og den kan derfor spises uden at fjerne den yderste del af skorpen. Eventuelle pletter eller fedtklumper fjernes let ved afskrabning.

Fedtindholdet i tørstoffet udgør mindst 32 %.

3.3. Råvarer (kun forarbejdede produkter):

Den anvendte råvare til fremstilling af »Formaggio di Fossa di Sogliano« BOB består af gede- og komælk, der kommer fra bedrifter inden for det afgrænsede geografiske område. De kvægracer, som anvendes til mælkeproduktion, er Frisona Italiana, Bruna Alpina, Pezzata Rossa og krydsninger af disse racer. Af fåreracer anvendes Sarda, Comisana, Massese, Vissana, Cornella Bianca, Fabrianese la delle Langhe og Pinzirita og krydsninger af disse racer.

Den anvendte mælk kommer fra to daglige malkninger. Osten skal fremstilles af følgende mælketyper eller en blanding heraf:

— fåremælk: FÅREMÆLKSOST (PECORINO)

— sødmælk fra køer: KOMÆLKSOST (VACCINO)

— blanding af sødmælk fra køer (højst 80 %) og fåremælk (mindst 29 %): BLANDET (MISTO).

Mælkens egenskaber:

KOMÆLK Fedtindhold: = > 3,4 vol. % Protein: = > 3,0 vol. % Kimtal: = < 100 000 UF/ml Celletal (pr. ml): = < 350 000 Sporebærende anaerobe bakterier (pr. liter): ingen Inhibitorer: ingen Frysepunkt: = < 0,520 °C

FÅREMÆLK Fedtindhold: = > 6,0 vol. % Protein: = > 5,4 vol. % Kimtal: = < 1 400 000 UF/ml Celletal (pr. ml): = < 1 400 000 Inhibitorer: ingen

Der anvendes rå mælk, men det er tilladt at anvende pasteuriseret mælk. Anvendelse af tilsætningsstoffer er ikke tilladt.

3.4. Foder (kun for produkter af animalsk oprindelse):

Dyrene kan holdes på såvel stald som på græs. Grundfoderet til opstaldede dyr består af grøntfoder bestående af græsser og bælgplanter, der stammer fra græsarealer med monokultur, få arter og meget artsrige inden for området, jf. punkt 4, som gennem klimaet og jordbundens beskaffenhed er bestemmende for mælkeproduktionens kvalitet. Dyrene på græs ernærer sig ved de samme arter af foderplanter, som anvendes til fremstilling af hø, og græsser på græsningsarealer med spontant voksende artsrig vegetation bestående af græs-, krat- og træarter. Hø- og grøntfoderet og græsningsfoderet kan suppleres med simple fodermidler (én kornsort) eller blandede fodermidler (flere kornsorter) eventuelt med tilskud af mineraler eller vitaminer. Supplering af foderrationen med fodermidler må ikke overstige 30 % af den daglige foderration. Anvendelse af ensilage er ikke tilladt.

3.5. Specifikke etaper af produktionen, som skal finde sted i det afgrænsede geografiske område:

De arbejdsgange, som indgår i mælkeproduktion, ostefremstilling og lagring i gruber med henblik på fremstilling af »Formaggio di Fossa di Sogliano« BOB, skal finde sted inden for det afgrænsede det geografiske område, jf. punkt 4.

3.6. Særlige regler vedrørende udskæring, rivning eller emballering osv.:

For at beskytte »Formaggio di Fossa di Soglianos« BOB særlige egenskaber, når det bringes i handelen, distribueres produktet i følgende indpakninger:

A. sælges i modningssække

B. sælges som hele oste eller udskårne stykker i vakuumpakninger

C. sælges som hele oste eller udskårne stykker i bægre, der er lukket med folie

D. sælges som hele oste eller udskårne stykker indpakket i papir beregnet til levnedsmiddelbrug.

Ovennævnte pakkede »Formaggio di Fossa di Sogliano« BOB må opbevares i stof- eller papirsække eller træ- eller papkasser.

Ostens udskæring og pakning skal finde sted inden for det afgrænsede område, jf. punkt 4, eftersom lagringen i gruben bevirker, at der ikke længere er en klar afgrænsning mellem masse og skorpe som følge af den anaerobe fermentering, der finder sted i denne tilvirkningsfase, hvorfor osten er fugtig og fedtet og ikke beskyttet mod at tørre ud og blive hård. For både at undgå dannelse af revner og krakeleringer i osten og beskytte produktets egenskaber er derfor nødvendigt, at produktet pakkes før handel og distribution.

3.7. Specifikke mærkningsregler:

Foruden betegnelsens logo, Fællesskabslogoet og angivelserne i forbindelse hermed (jf. forskrifterne i forordning (EF) nr. 1898/2006 og efterfølgende ændringer) samt de lovbestemte oplysninger skal følgende oplysninger fremgå på etiketten med tydelige og læsbare trykte bogstaver:

den anvendte mælketype (fåremælk, komælk, blanding)

angivelsen »da latte crudo« (af rå mælk) på oste, der er fremstillet af upasteuriseret mælk

navn, firmabetegnelse eller det indregistrerede varemærke, mejeriets eller grubelagringsvirksomhedens adresse eller, hvis produktet er pakket af en anden virksomhed, pakkevirksomhedens adresse

grubelagringsvirksomhedens kontrolnummer med angivelse af »PRM« for modning om foråret eller »EST« for modning om sommeren.

Der må ikke anføres andre oplysninger end de udtrykkeligt tilladte. Det er dog tilladt at benytte angivelser, som henviser til private mærker, når blot de ikke indeholder nogen anprisninger eller kan vildlede forbrugerne.

Logoet for den beskyttede oprindelsesbetegnelse »Formaggio di Fossa di Sogliano« er et stiliseret billede af en grube, hvis ydre konturer har form som en ligebenet trapez og forestiller sandsten, mens de indre konturer forestiller oste, der kommer ud af trapezens smalle åbning. I midten af gruben er anbragt Malatesta-familiens slægtsmærke, en lille elefant. Afbildningerne er i rødt og strågult. Under halvcirklen, som afgrænser trapezens brede side, forekommer på første linje indskriften »FORMAGGIO DI FOSSA« og på den anden linje »DI SOGLIANO BOB«. I halvkredsen over den stiliserede grube står indskriften »Sogliano al Rubicone, Talamello e Terre Malatestiane« som tegn på historisk kontinuitet og tilknytning til området.

Det ovenfor beskrevne identifikationslogo skal mindst udgøre 25 % af etikettens samlede flade.

4. Præcis afgrænsning af det geografiske område:

Produktionsområdet for »Formaggio di Fossa di Sogliano« BOB omfatter hele området i provinserne Forlì-Cesena, Rimini, Ravenna, Pesaro-Urbino, Ancona, Macerata, Ascoli Piceno og en del af området i provinsen Bologna, der er begrænset til kommunerne Borgo Tossignano, Casalfiumanese, Castel San Pietro Terme, Castel del Rio, Dozza, Fontanelice, Imola, Loiano, Monghidoro, Monterenzio og Pianoro.

5. Tilknytning til det geografiske område:

5.1. Det geografiske områdes egenart:

Produktionsområdet for »Formaggio di Fossa di Sogliano« BOB ligger langs foden og bakkerne af Appenninerne mellem regionerne Romagna og Marche. De geomorfologiske kendetegn er de ler- og sandholdige sedimenter og blandinger heraf, der stammer fra aflejringer fra nedre Pliocæn og nuværende Kvartær. De områder, hvor gruberne findes, ligger i en formation, der består af en række glimmerholdige- og feldspatsandsten, der generelt har et lavt indhold af cement, en gulligbrun til gullig farve og i lag med en tykkelse mellem 30-40 cm og ca. 1 meter tyk, der veksler mellem tynde lag af gråt og gråblåt mergeller.

5.2. Produktets specificitet:

»Formaggio di Fossa di Sogliano« adskiller sig fra de øvrige produkter inden for samme varekategori ved dens karakteristiske og vedvarende, undertiden intense, lugt, der er rig på aromaer og minder om skovbund med antydning af skimmel- og trøffellugt. Disse særlige kendetegn hænger tæt sammen med tilvirkningen, hvor modningsfasen i gruben klart er et særligt element. Før ostens nedlægning i gruben, forberedes gruben efter følgende fremgangsmåde. Når gruben ikke er i brug, holdes den lukket ved hjælp af et trælåg, der er dækket af sand og sten. Når gruben skal anvendes, bliver den åbnet og luftet og dernæst rengjort ved hjælp af ild og røg, og i grubens indre afbrændes små mængder af halmstrå. Når ilden er gået ud, renses gruben, og alle askerester fjernes. På bunden af gruben placeres en platform af rå træbrædder, der er hævet over bunden, så den fedtholdige væske, der dannes i forbindelse med ostens fermentering under modningen, kan løbe fra. Grubens vægge beklædes med et lag halmstrå med en tykkelse på mindst 10 cm, som afstøttes af et lodret rørhegn. Gruben fyldes ved at stable stofsækkene med oste helt op til åbningen. Senest 10 dage efter at ostene er sunket sammen, fyldes gruben igen med samme produkt på den plads, der er opstået. Når gruben er fuld, dækkes åbningen med ufarvede stofstykker beregnet til levnedsmiddelbrug og/eller strå for at forhindre fordampning. Gruben lukkes herefter ved pålægning af et trælåg, som er forseglet med gips eller kalksandstensmørtel. Det er ligeledes tilladt at dække til med sten, sandstenspulver, sand og/eller brædder. På dette tidspunkt begynder modningen. Gruben må ikke åbnes i modningsperioden. Grubelagringen varer mindst 80 dage og højst 100 dage.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Ansøgningen om registrering af »Formaggio di Fossa di Sogliano« begrundes med de helt unikke træk ved fremstillingsprocessen, som hænger uløseligt sammen med de særlige geologiske og klimatiske forhold og den meget lokale, uændrede og ubrudte århundredgamle tradition, som er blevet videregivet fra generation til generation af stedets grubeoperatører, som har overleveret viden og ekspertise fra generation til generation. Traditionen med at lagre ost i gruber blev grundlagt i middelalderen, og den blev hurtigt en del af bondekulturen i området mellem Rubicone-dalen og Marecchia-dalen helt til floden Esino i regionen Romagna og regionen Marche. Praksis med lagring i gruber hang naturligt sammen med nødvendigheden af at gøre produktet holdbart og med ønsket om at beskytte det mod angreb fra stammer og hære, som i århundredernes løb forsøgte at besætte området. Gruberne blev kunstigt udgravet i den levende sandstensklippe og bevaret i rå tilstand. Denne fremgangsmåde blev så udbredt, at den blev underkastet præcise lovgivningsregler. De første kilder vedrørende gruberne og grubelagringsteknikken stammer fra det 14. århundrede og findes i arkiverne for Malatesta-familien, områdets besidder. I 1350 grundlagde den herskende familie Malatesta Compagnia dell’Abbondanza inden for bymuren, i befæstningerne og i de såkaldte tumbae, spredt beliggende landbrugsbygninger i området. Gruberne blev benyttet til at opbevare, gemme og beskytte korn og forskellige fødevarer og til at lagre osten i tilfælde af belejring, epidemier og hungersnød og for at holde den uden for de meget strenge kontraktvilkår, der gjaldt for landbrugsbygningernes forpagtere. I århundredernes løb er praksis blevet opretholdt ubrudt og uændret efter de regler, som Malatesta-familien havde fastlagt.

Henvisning til offentliggørelsen af varespecifikationen:

Den konsoliderede udgave af produktionsspecifikationen kan ses på webstedet:

www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop%20Igp%20e%20Stg

eller

direkte på ministeriets websted (www.politicheagricole.it) ved at klikke på »Prodotti di Qualità« (i skærmens venstre side) og derefter på »Disciplinari di Produzione all’esame dell’UE (Reg CE 510/2006)«.

(1) EUT L 93 af 31.3.2006, s. 12.